ઝરીને બૉલીવુડમાં એન્ટ્રી સલમાન સાથેની ‘વીર’ દ્વારા કરી હતી. ત્યાર બાદ તેણે ‘રેડી’ અને ‘હાઉસફુલ’ જેવી ફિલ્મોમાં કામ કર્યું હતું. બિગ બજેટ ફિલ્મમાં કામ કરવાથી તેને તેની કરીઅરમાં કોઈ મદદ મળી છે ખરી એ વિશે પૂછતાં ઝરીને કહ્યું હતું કે ‘આજે જો લોકો મને ઓળખતા હોય તો એ ‘વીર’ને કારણે છે. ફિલ્મ સફળ નહોતી રહી છતાં લોકો મને ઓળખે છે, કારણ કે હું સલમાન ખાનની હિરોઇન હતી. ‘વીર’ સક્સેસફુલ નહોતી રહી છતાં એ મારા દિલની ખૂબ જ નજીકની છે, કારણ કે એ મારી પહેલી ફિલ્મ છે. બિગ બજેટ ફિલ્મોમાં મારું પાત્ર જોઈએ એટલું મહત્વનું નહોતું. જોકે ‘હેટ સ્ટોરી ૩’ બાદ લોકો મને અલગ અવતારમાં જોઈ રહ્યા છે. હવે મને એવી ફિલ્મોની ઑફર મળી રહી છે જેમાં હું લીડ રોલમાં હોઉં. ફિલ્મ બિગ બજેટ છે કે નહીં એ મહત્વનું નથી, મહત્વનું એ છે કે તમારું પાત્ર કેવું છે.’